Anno Domini millesimo ducentesimo octogesimo primo statuta sunt haec apud Cistercium in Capitulo generali. 1.  In primis, cum *facti vel* iuris ignorantia culpas delinquentium extenuare plerumque soleat, aut penitus excusare, idcirco quaestionem in generali Capitulo propositam, qui sint illi quos Ordo iudicat ab actibus legitimis repellendos sic determinat Capitulum generale, quod quicumque culpis suis exigentibus per Superiorum suorum sententiam iam fuerunt vel in posterum fuerint privati habitu regulari pro furto, carceri mancipati seu etiam mancipandi, de conspiratione, de incendio, de homicidio, de falsitate litterarum, de solemni periurio publice confessi aut legitime convicti, omnes tales tamquam infames ad actus legitimos nullatenus admittantur. 2.  Item, quoniam universus Ordo per vigorem et ordinationem Capituli generalis in fervore religionis et decore honestatis assidue conservatur, statuit et ordinat dictum Capitulum, ut abbates qui remanserunt de praesenti Capitulo non mittentes idoneos responsales, vel in posterum remanebunt, aut in via infirmitate praepediti, et per abbates vel litteras excusare se legitime non curaverunt, vel in posterum non curabunt, omnes poenitentiam peragant levis culpae. 3.  Item, scrupulosa interpretatio diffinitionis olim editae de acquisitis, apud multos varios generat intellectus, idcirco ut omnis dubietatis materia auferatur, declarat sic eam Capitulum generale, quod illa diffinitio respiciat tantummodo ad futura. 4.  Item, ut pseudoreligiosorum, qui sub honestatis pallio Ordinem maculant, et tamquam angeli satanae in angelos lucis se transfigurant, possint astuciae deprehendi et eorum malitiis obviari, duxit generale Capitulum provide statuendum, ut diffinitioni anno Domini MCCLXXIX editae de illis qui inordinate de abbatiis exeunt de nocte hoc additur quod illi qui de grangiis Ordinis et cellariis simili modo de nocte exierint, poenam consimilem sortiantur. 5.  Item, quoniam libertatis gratia, quae ab Ordine pauperibus et oppressis conceditur in subsidium, per nonnullos convertitur in abusum, diffinitioni olim editae de dispersione conventuum, ordinat et statuit Capitulum generale hoc addendum, quod abbates huiusmodi dispergentes omnem provisionem, quae in usus dispersorum cederet, si adessent, in evidentem utilitatem domorum suarum convertere teneantur, et coram visitatoribus suis computare. 6.  Item, cum beatissima Dei Genitrix Virgo semper Maria singularis excellentiae dignitate merito sanctis omnibus super laudabilis ab omnibus fidelibus sit multipliciter honoranda, et principaliter ab Ordine nostro, qui speciali ipsius patronatu ac patrocinio prae ceteris Ordinibus insignitur, ordinat et statuit Capitulum generale, quod quotiescumque festivitas alicuius sancti quae habeat in Ordine duas missas, diebus sabbatorum occurrerit, si proprium etiam officium missae matutinalis intitulatum habeat, prima missa in honore ipsius Beatissimae Virginis solemniter celebretur, nisi forte ipsa die sermo in capitulis habeatur. 7.  Item, cum sancta mater Ecclesia filiis suis ad se humiliter revertentibus non claudat viscera pietatis, idcirco abbatibus Ordinis universi duxit generale Capitulum misericorditer concedendum, ut quotiescumque eiectos de Ordine cum litteris absolutionis, seu totaliter dimissos, poenitentia ductos contigerit velle ipsis abbatibus confiteri, auctoritate Capituli generalis possunt eos audire, et a peccatis suis absolvere, ac iniungere poenitentiam salutarem. 8.  Item, quoniam iuxta censuram iustitiae, sicut humiles absolvit obedientia, sic mulctare debet rebelles et contumaces, statuit et ordinat Capitulum generale, quod abbates qui citati fuerint a patribus suis ut accedant ad Capitulum generale, veniam super certis excessibus petituri, et facturi quod iustitia Ordinis suadebit, si venire contempserint, in ipso generali Capitulo deponantur. 9.  Item, cum insipientia mentis stultitiam simul pariat et errorem, et e contrario scientia ab omnibus naturaliter appetatur, concedit Capitulum generale ut in maioribus abbatiis ubi octoginta monachi vel amplius fuerint, possit haberi studium, non solum in theologia, verum etiam in qualibet alia facultate, et de ceteris abbatiis possint illuc mittere monachi ad studendum, dum tamen pro se satisfaciant in expensis. 10.  Item, quoniam quanto frequentius superioris iussio iteratur, tanto gravior eius transgressio iudicatur ; idcirco cum saepius generale Capitulum prohibuerit quod abbates venientes ad ipsum Capitulum secum monachos non adducant, praecipit idem Capitulum generale firmiter et districte quod omnes abbates qui ad praesens Capitulum secum monachos adduxerint, vel de cetero adducent, cum ad domos proprias redierint, agant poenitentiam levis culpae. 11.  Item, super depositione abbatis de Bruer[n]ia anno praeterito per generale Capitulum facta, cum eidem Capitulo facta fuerit plena fides, quod usquequaque non sunt vera illa quae contra ipsum proposita fuerunt Capitulo generali, seu obiecta, volens ipsum ex gratia Capitulum honorare, concedit, quod in eadem domo vel in alia eligibilis habeatur ; monachi vero inobedientes et rebelles, scilicet Guillelmus de Bristolt, Robertus de Rinquested, Henricus de Hoch, Alanus de Stesmeseter, Guillelmus de Abindone, omni sexta feria per annum sint in pane et aqua, et ultimi omnium habeantur. 12.  Item, quia non est iustificare impium, sicut nec innocentem condemnare ; ideo abbatem de Scala Dei, cui a quibusdam impositum fuerat crimen simoniae, diligenti inquisitione praemissa, per commissionem generalis Capituli ipsum iudicat dictum Capitulum et denuntiat totaliter innocentem. 13.  Item, ad instantiam illustrissimi domini regis Castellae, cuius dignis precibus contradicere non debemus, factum abbatis Vallis bonae patri abbati a Capitulo generali committitur in plenitudine potestatis. 14.  Item, cum creatio abbatis de Valle Dei anno praeterito per Capitulum generale tamquam facta legitime fuerit approbata, et monachi dicti loci inobedientes eidem fuerint ac rebelles, prout auribus dicti Capituli fuit intimatum ; ad convincendam eorum malitiam duxit eos idem Capitulum iterum misericorditer admonendos, ut omnes et singuli suo vero abbati profiteantur et obediant infra instans Natale Domini ; alioquin patri abbati praecipitur ut eos excommunicatos publice denuntiet ex parte Capituli generalis. 15.  Item, cum totus Ordo gaudere debeat de multiplicatione suae propaginis et augmento, concedit Capitulum generale quod locus dictus de Flumine vivo restituatur in abbatiam Ordinis, et resurgat, et sit filia, sicut olim fuerat Fontis vivi. 16.  Item, cum summus iudex omnium esse dedecus culpae non decore iustitiae non promittat, statuit et ordinat Capitulum generale quod monachus de Fonte vivo, dictus Thadeus, qui rebellis et apostata quasdam possessiones iniuste occupat domus suae, et multipliciter in partibus illis Ordinem dehonestat, per omnes Hiberniae abbatias omnibus diebus quibus fit sermo in capitulis nostris, tamquam proprietarius et conspirator excommunicetur publice, et ab omnibus personis evitetur. Idem statuitur de monacho de Castro Dei in Hibernia, dicto Nicolao, qui furatus est equos abbatis sui, ut dicitur, et multa enormia in illis partibus operatur. Quaecumque etiam personae Ordinis cum habitu nostro inobedienter per saeculum evagantur, poena consimili percellantur, propriis tamen abbatibus conceditur a Capitulo generali potestas absolvendi eos ab excommunicationis sententia, si quando ad Ordinem revertantur. 17.  Item, concedit Capitulum generale quod frater Arnaudus quondam abbas de Ponte alto, ad instantiam mulorum fide dignorum ferentium eidem bonum testimonium, eligibilis habeatur. 18.  Item, abbati quondam de Favali deposito, eo quod non solverat summam pecuniae sibi impositam a Capitulo generali, denuo ut sit eligibilis indulgetur. 19.  Item, ob specialem reverentiam et honorem nobilis viri comitis Cornubiae, quem tenetur eidem exhibere merito totus Ordo, concedit Capitulum generale, quod abbas de T[h]ama in loco ubi dictus comes aedificare decrevit studium Ordinis apud Oxoniam abbatem instituat auctoritate Capituli generalis, quando sibi videtur opportunum, et anno sequenti renuntiet Capitulo generali. 20.  Item, ad petitionem illustris quondam regis Bohemiae, et nunc ad petitionem reginae et tutoris dictae terrae, quam ob sui reverentiam et honorem, multaque genera meritorum tenetur Capitulum generale exaudire, decernit idem Capitulum, quod paternitas loci qui dicitur Sanctae Coronae, abbati de Plassio de cetero applicetur, non obstante quo dicta paternitas ante destructionem loci fuerit abbatis Sanctae Crucis. 21.  Item, cum abbas de Dora saepe conquestus fuerit quod super diversis contributionibus sibi impositis saepius sit gravatus, concedit idem dictum Capitulum quod sit de Wallensibus et ad contributiones Cantuariensis de cetero minime teneatur. 22.  Item, quoniam ex ignorantiae vel simplicitatis nubilo qui frequenter humanum obnubilat intellectum, nonnullis in dubium vertebatur, utrum abbatibus qui ceperint et detinuerint Ordinis fugitivos, abbates illi quorum sunt ipsi fugitivi expensas eisdem solvere tenerentur ; illud dubium lucide declarando generale Capitulum ordinat et diffinit quod tempore quo dictos fugitivos noverint esse captos, ad expensas teneantur totaliter detentoribus eorumdem. 23.  Item, cum statum domus filiae pater abbas non debeat ignorare, diffinitioni olim editae de abbatibus qui monachis visitatoribus adiunguntur hoc additur auctoritate Capituli generalis, quod abbates huiusmodi renuntiare debent patri abbati sub sigillis suis statum domus illius quae fuerit visitata. 24.  Item, cum a vexatione et gravamine domorum abstinere debeamus quantum possumus, ac etiam personarum, statuit et ordinat Capitulum generale quod illi abbates quibus conceditur a Capitulo generali licentia dispergendi conventus suos, extra provinciam in qua habitant personas emittere non praesumant. 25.  Item, cum secundum Apostolum ad hospitalitatem omnium et maxime domesticorum fidei teneamur, statuit et ordinat Capitulum generale, quod fratres de Ordine Praemonstratensium cum ad abbatias nostras declinaverint, caritative recipiantur, et eisdem liberaliter et honeste ministretur. 26.  Item, cum conversi monialium Ordinis nostri conversis nostris in professione et habitu per omnia sint conformes, statuit et ordinat Capitulum generale ut quotiescumque dicti conversi monialium pro culpis suis ad abbatias monachorum missi fuerint per visitatores, ordinate ipsos in collegiis conversorum abbates admittere teneantur. 27.  Item, cum sanctorum gloria sit nobis pro viribus extollenda, populique saecularis devotio ad amorem Ordinis excitanda ; idcirco petitio reverendi patris domini episcopi Magalonensis, qui petit ut monachi studentes in Monte pessulano festum translationis cuiusdam virginis de undecim millibus, cuius corpus ibidem habetur, et per quod locus ipse crebris miraculis illustratur, et crescente devotione populi quotidianis muneribus honoratur, possint facere commemorationem eius ad laudes et vesperas quotidie, pro sua reverentia exauditur. 28.  Item, auctoritate Capituli generalis praecipitur abbati de Sarcetia in Anglia ut abbati de Bona requie infra instans Pascha satisfaciat plenarie de summa pecuniae in qua eidem annuatim tenetur cum damnis et expensis quae per defectum solutionis dicitur incurrisse ; alioquin idem abbas, prior, supprior, et cellerarius et bursarius auctoritate Capituli generalis suspendantur. 29.  Item, abbati de Petra fertili iniungitur auctoritate Capituli generalis ut in sequenti anno ad generale Capitulum accedere personaliter non omittat. 30.  Item, super facto horribili quod nuper accidit in monasterio Dargonensi et terribiliter insonuit auribus Capituli generalis, de [Veteri] Campo et de Lapide Sancti Michaelis abbatibus committitur auctoritate eiusdem Capituli generalis in plenitudine potestatis, ut ambo simul seu alter eorum adiuncto sibi aliquo de vicinis abbatibus, ad locum personaliter accedant, faciant prout secundum Deum et Ordinem videbitur expedire. 31.  Item, incorporationem monialium Sancti Donati, factam per abbates Sancti Martini et Sancti Galgani, approbat et confirmat Capitulum generale, dummodo dioecesani sui assensum obtineant et favorem. 32.  Item, abbati de [Veteri] Cella committitur auctoritate Capituli generalis, ut in abbatia monachorum Novae cellae introducat conventum, et abbatem instituat, non expectato altero mandato vel licentia Capituli generalis, et sit perpetuo filia dictae Cellae. 33.  Item, cum secundum iuris lineam malitiis sit hominum obviandum, et secundum decretum Leonis Papae, abiicienda sunt prorsus pestifera haec ab ecclesiastico vigore, patientia qua sibi ipsi parcens aliorum sibi non parcit, ordinat et diffinit Capitulum generale, ut monachi et conversi de Locedio qui suis visitatoribus temere se opposuerunt, ad incrementum et fulcimentum suae malitiae saecularibus convocatis, sententiae conspiratorum per omnia supponantur ; qui si inobedientes praecepto Capituli generalis fuerint aut rebelles, quamdiu tales in monasterio vel in grangiis fuerint praesentes, ibidem non celebrentur, et hoc eis denuntient de Sancto Andrea, de Columba, et de Cerreto abbates. 34.  Item, abbatissae de Sancto Hilario prope Hyllerdam praecipitur auctoritate Capituli generalis, ut duas sorores quarum progenitores dicti monasterii praecipui benefactores, ut dicitur, extiterunt, in ipsa domo ad communionem temporalium, prout consueverunt, admittere teneantur, dummodo impedimentum aliud non obstet. 35.  Item, de mittendo ad romanam Curiam vel eundo, domino Cistercii et quatuor primis abbatibus committitur auctoritate Capituli generalis, ut ordinent prout eis videbitur expedire. 36.  Petitio abbatis de Porta qui petit dispersionem conventus sui per triennium exauditur. 37.  Petitio abbatis de Hebebet, qui petit absolvi a susceptione hospitum per triennium, exauditur. Hoc idem conceditur abbati de Herdosa per biennium. 38.  Petito abbatis de Kriquestal, qui petit dispergi conventum per quinquennium, exauditur. 39.  Petitio abbatis de Bella valle, qui petit absolvi a susceptione hospitum per triennium, exauditur. Hoc idem conceditur de Fulcardi monte, de Buxeria Eduensis dioecesis, de Capella, de Beul abbatibus. 40.  Petitio abbatis Grandisylvae super studio ordinando in civitate Tolosa taliter exauditur, ut infra duos annos proximos ibidem construere necessaria aedificia et habere lectorem idoneum teneatur, omnibusque libertatibus ac privilegiis studentes ibi gaudeant, quibus gaudent scholares qui apud Sanctum Bernardum Parisius commorantur. 41.  Petitio abbatis de Cedelith, qui petit dispersionem conventus per triennium, exauditur. Hoc idem de Charmeya, de Malabruna et de Maris stella abbatibus conceditur. 42.  Petitio nobilis viri comitis Cornubiae qui pro anima patris sui iam defuncti, pro cuius salute fundavit studium Ordinis apud Oxoniam, quod ibidem in missis eius memoria quotidie et perpetuo habeatur, prout abbas dicti loci ordinabit, exauditur. 43.  Petitio abbatis de Fonte vivo, qui petit semel remanere de Capitulo, exauditur. Hoc idem conceditur abbati de Sylio et de Monte (D)amiato, et Sanctae Mariae iuxta Dubliniam abbatibus conceditur, ut possint semel remanere a Capitulo. 44.  Petitio civium Coloniensium, qui petunt translationem monialium de Prato fieri ad alium locum, exauditur ; de He[i]sterbach et de Valle Dei abbatibus committitur ut ad locum personaliter accedant, et quid inde invenerint inde anno sequenti renuntient Capitulo generali, dummodo consensus domini Coloniensis archiepiscopi litteratorie intercedat. 45.  Petitio abbatis de Castaneola, quod possit recipere novitios, exauditur. 46.  Petitio abbatis de Dargon, qui petit istum annum sibi computari et ascribi pro anno quo venire ad Capitulum tenebitur, exauditur. 47.  Petitio abbatis de Fonte vivo, qui petit quod possit recipere novitios, exauditur. 48.  Petitio illustrissimi regis Angliae qui petit anniversarium pro domino Henrico patre suo, domina Margareta regina Scotiae, et domina Beatrice comitissa Britanniae, sororibus suis defunctis, fieri annuatim in crastino sancti Edmundi regis et martyris in regno suo, exauditur. 49.  Petitiones abbatis de Strata florida, de Tallion, de Stranaqua qui petunt semel remanere a Capitulo exaudiuntur. 50.  Petitiones de Ripalta in Pede montis, de Porta, de Valle Sancti Georgii, de Bello prato, de Valle Sancti Lamberti abbatum, qui petunt absolvi a susceptione hospitum per triennium, exaudiuntur. 51.  Petitio abbatis de Sancto Stephano de Bosco, qui petit commemorationem de sancto Stephano fieri in domo sua ad laudes et vesperas, exauditur. 52.  Petitio illius clerici, qui petit memoriam sui in altari quod fundavit in abbatia Boni fontis, quotidie perpetuo fieri, exauditur. 53.  Petitio illustrissimi viri domini Alphonsi filii excellentissimi regis Castellae, qui petit quod frater Petrus quondam abbas Sancti Petri de Gomella sit eligibilis, exauditur, dum tamen eidem aliud canonicum non obsistat. 54.  Petitio abbatis de Cupro, qui petit semel remanere a Capitulo, ob reverentiam illustrissimi regis Scotiae, exauditur. 55.  Petitio abbatis de Nova valle, qui petit semel remanere a Capitulo exauditur ; similiter de Fenalibus. 56.  Petitio abbatis de Surio, qui petit semel remanere a Capitulo, exauditur ; similiter de Castro Dei in Hybernia. 57.  Petitio abbatis [Vallis] Sancti Georgii, qui petit quod possit semel remanere a Capitulo, exauditur ; similiter de Ruda et de Andre[j]o[via]. 58.  Petitio abbatis de Valle regali in Anglia qui petit semel remanere a Capitulo exauditur ; similiter de Seyp. 59.  Petitio abbatis Neubotis, qui petit semel remanere a Capitulo, exauditur ; similiter de Granat et de Monte ramo. 60.  Petitio abbatis de Dorbellis, qui petit absolvi a susceptione hospitum per biennium, exauditur. 61.  Petitio abbatis de Herdosa, qui petit absolvi a susceptione hospitum per biennium, exauditur. 62.  Petitio abbatis de Dora, qui petit semel remanere a Capitulo, exauditur ; similiter de Tinterna. 63.  Petitio de Balerna, de Flaselee, de Alto fonte, de Vitescola, de Roseriis, Gradis abbatum, qui petunt dispersionem suorum conventuum per triennium, exauditur. 64.  Querela abbatis de Savigniaco contra abbatem de Bildenas, de Mellifonte et de Belguinglas abbatibus committitur. 65.  Querela abbatis de Fossa nova contra abbatem Sancti Anastasii de Urbe, de Falera et de Sancto Martino prope Viterbium abbatibus committitur. 66.  Querela liberorum et heredum Guillelmi dicti… contra abbatem de He[i]sterbach eisdem iudicibus qui olim dati fuerunt eis a Capitulo usque ad finem causae committitur. 67.  Querela abbatis de Monte ramo contra abbatem Vallis Paradisi, de Nucariis et de Meyra abbatibus committitur. 68.  Querela abbatissae de Oratione Dei contra abbatem de A[r]dore[l]lo, de Eluig et Villa longa abbatibus committitur. 69.  Querela abbatis de Coquesalle contra abbatem Selleette, de Strafort et de Boselee abbatibus committitur. 70.  Querela abbatis de Vlacresse contra abbatem de Hultone, de Flasseleya et de Valle regali abbatibus committitur. 71.  Querela abbatissae Boni loci contra abbatissam Bituminis, de Cheseriaco et de Leoncello abbatibus committitur. 72.  Factum abbatis de Fontibus de vallibus et mercatorum quibus obligatur auctoritate Capituli generalis patri abbati committitur, videlicet domino Claraevallis. 73.  Concedit Capitulum generale ut abbas de Accobatia anno praeterito a Capitulo generali depositus, cui sicut idem Capitulum generale intellexit, per abbates Ordinis fide dignos vitae merita suffragantur, eligibilis habeatur. 74.  Super factum Benedictionis Dei in Burgundia committitur ex parte Capituli generalis domino abbati Claraevallis, ut ad domum personaliter accedat cum aliquibus abbatibus discretis et fidelibus sibi iunctis, et ibidem statuat, ordinet et reformet, destituat et emittat, et quaecumque facienda decreverit, faciat in plenitudine potestatis tam in capite quam in membris, et quid inde fecerit, etc. 75.  Abbati Sanctarum Crucium praecipitur quod conversus ille quem tradiderat ad custodiendum gregem saecularium personarum, ad domum propriam revocet, cum non sit honestis officiis deputatus. 76.  Cum laborans infamia delinquentium non debeat a praelatis conniventibus oculis pertransiri, abbas de Portaglonia de quo multa enormia delata fuerunt ad aures Capituli generalis per abbates Ordinis fide dignos, propter intolerabilem infamiam deponitur in instanti, et praecipitur eidem ut reddat libros et omnia alia quae asportavit vel asportari fecit de domo, in qua prius abbatizavit, infra festum Omnium Sanctorum ; alioquin ex tunc pro excommunicato habeatur auctoritate Capituli generalis. 77.  Abbas de Combremare qui citatus est ad Capitulum per patrem abbatem, nec se aliquatenus excusavit, et venire contempsit, de quo etiam sinistra aliqua referuntur, auctoritate Capituli generalis deponitur in instanti. Hoc eidem de Valle regali et de Bildevaux abbates denuntient ex parte Capituli generalis. 78.  Abbas de S. Godardo, qui citatus a patre suo venire ad Capitulum generale contempsit, nec se aliter excusavit, neque summam pecuniae sibi impositam per duos annos solvere noluit, deponitur in instanti. 79.  Abbas de Bono Monte qui sine licentia et consensu patris sui et Capituli generalis, duas grangias vendidit et distraxit, deponitur in instanti. 80.  Abbati de [H]e[i]sterbach praecipit et iniungit Capitulum generale quod Richardo mercatori summam vini vel pecuniam in qua tenetur, eidem tam pro anno praeterito quam etiam pro praesenti infra instans festum beati Andreae apostoli solvere non omittat, secundum quod continet instrumentum ; alioquin ipse ex nunc auctoritate Capituli generalis pro deposito habeatur. 81.  Anniversarium comitissae Flandriae iam defunctae in die sanctae Scholasticae virginis semper fiat auctoritate Capituli generalis. 